次韻劉寬夫題學士進此庵
作者：李彌遜
朝代：宋

paragraphs: 道人清净觀，夢幻閲諸有。
成心自得師，論世方結友。
默如彼上人，語合亡是叟。
問焉一得三，疑者十居九。
人情置冰炭，賦性甚杞柳。
一波失源流，六鑿開戶牖。
客塵不暫住，習氣既悠久。
聞言雖轉頭，遇事還掣肘。
志目或中眉，畫虎終類狗。
我持測海心，來聽談天口。
尚迷指端月，那辨日中斗。
如抽一蠒絲，欲縳千牛首。
勉賡進此歌，代斵恐傷手。